b"\n_START_ARTICLE_\nJoel Torre\n_START_SECTION_\nKabataan\n_START_PARAGRAPH_\nIpinanganak si Torre sa dantaong kaarawan ni Jose Rizal, at dahil dito pinangalanan siyang Jose Rizalino ng kanyang mga magulang. Sa Bacolod nagkaisip, lumaki at nagtapos ng pag-aaral si Torre. Kumuha siya ng mga kursong Marketing at Mass Communication sa Unibersidad ng Sn. La Salle, na nabibilang sa mga pinakabantog na pamantasanan sa dakong Visayas._NEWLINE_Nagsimula ang kaniyang karera sa pag-arte sa entablado noong bakasyong tag-init ng 1969, nang pinilit siya ng kaniyang ate na sumali sa isang palabas. Nagkataon na napanood ni Peque Gallaga ang kaniyang unang pagpapalabas at labis niyang nagustuhan ito. Sinali siya ni Gallaga sa lahat ng kanyang palabas hanggang makapasok si Torre ng unibersidad. Sa kanyang pagtapos sa pamantasan, sumulat si Torre kay Gallaga upang magprisinta para makakuha ng trabaho. Lumuwas siya sa Maynila para maging production assistant sa Champoy, isang palabas sa telebisyon nung dekada '80.\n_START_SECTION_\nKarera sa pelikula\n_START_PARAGRAPH_\nAng opisyal na unang sine na sinalihan ni Torre ay ang Gumising Ka, Maruja, na isinapelikula sa Bacolod noong 1979, at kung saan si Gallaga ang (performing_arts)#Casting_director casting director. Ngunit ani Torre, kasali rin siya sa isang 8mm pelikulang amatyur na ginawa ni Gallaga nung si Torre ay 8- o 9-taong gulang at estudyante palang. Sumunod sa Maruja ang paglabas ni Torre sa Pabling, isang pelikula ni Ishmael Bernal na itinanghal noong 1981._NEWLINE_Ngunit ang tuluyang tumulak sa kanyang karera ay ang pagganap niya bilang bida sa pelikulang Oro, Plata, Mata ni Gallaga noong 1982. Lalong nakilala si Joel dahil sa kanyang kagalingan sa pag-arte, at umani ang pelikula ng pinakamataas na gantimpala sa Metro Manila Film Festival, Best Director sa Belgium Film Festival, at Best Screenplay sa Hong Kong Film Festival. Ito ang naging hudyat sa patuloy na pag-usbong ng kanyang karera. Sa kasalukuyan, halos hindi na mabilang ang mga pelikula at teleseryeng nagawa na ni Torre.\n_START_SECTION_\nBilang negosyante\n_START_PARAGRAPH_\nAlam ni Torre na ang kasikatan sa industriya ng showbiz ay hindi permanente at walang katiyakan, kung kaya\xe2\x80\x99t pinasok na rin niya ang pagnenegosyo. Itinayo niya ang JT's Manukan Grille kung saan ang specialty ay Chicken Inasal na pagkaing sikat sa Bacolod. May pitong sangay ang kanyang kainan sa iba't ibang lugar sa Metro Manila at Tagaytay City.\n_START_SECTION_\nBilang taga-ingat ng likas-yaman\n_START_PARAGRAPH_\nSi Torre ay isang anti-coal (uling) advocate, Greenpeace volunteer at tagapagsalita ng Department of Environment and Natural Resources (DENR). Sinusuportahan niya ang ilan sa mga programang pang-kalikasan tulad ng Green Highways Philippines ng DENR, kung saan sila ay nagtatanim ng mahigit isang milyong mga puno. Ilang taon na rin siyang kasali sa Greenpeace Climate and Energy Campaign, na sinusulong ang paggamit ng mga energy na malinis at madaling mapanariwa (renewable) para mapigilan ang climate change. Tagapagsalita rin si Torre ng Greenpeace Flagship Rainbow Warriors sa Bacolod, kung saan nanawagan siya sa kanyang mga kababayan para itigil paggamit ng uling at isulong ang paggamit ng energy na madaling mapanariwa sa Negros Occidental."